পূর্ণ কর্মবিরতি প্রত্যাহার মেদিনীপুর মেডিক্যালের জুনিয়র ডাক্তারদের

পশ্চিম মেদিনীপুর: রোগীদের স্বার্থে পূর্ণ কর্মবিরতি প্রত্যাহার করল মেদিনীপুর মেডিক্যাল কলেজের জুনিয়র ডাক্তাররা (Junior Doctors of Medinipur Medical)। রোগীদের স্বার্থে ‘পূর্ণ কর্মবিরতি’ প্রত্যাহার মেদিনীপুর মেডিক্যাল কলেজ ও হাসপাতালের জুনিয়র চিকিৎসকদের। তবে, আংশিক কর্মবিরতি চালিয়ে যাচ্ছেন তাঁরা। এই বিষয়ে পরবর্তী সিদ্ধান্ত তাঁরা গ্রহণ করবেন শুক্রবার বিকেল নাগাদ কলকাতা থেকে ওয়েস্ট বেঙ্গল জুনিয়র ডক্টরস ফ্রন্টের প্রতিনিধিরা যায় হাসপাতালে। সেই সঙ্গে মেদিনীপুর মেডিক্যাল কলেজ ও হাসপাতালের অধ্যক্ষা মৌসুমী নন্দীর সঙ্গেও তাঁরা বৈঠক করবেন বলেও জানিয়েছেন। এদিন মেদিনীপুর মেডিক্যাল কলেজের এক ইন্টার্ন সাংবাদিকদের জানান, “কোনওভাবেই যাতে রোগী পরিষেবা ব্যাহত না হয়, সেই চেষ্টা আমরা করছি। পরবর্তী সিদ্ধান্ত আমরা বিকেলে বৈঠক করার পর জানাব।”

অন্যদিকে, এদিন জুনিয়র ডাক্তারদের আন্দোলনের পাশে দাঁড়াতে কলকাতা থেকে পৌঁছেছেন সার্ভিস ডক্টরস ফোরাম এবং নার্সেস ইউনিটি’র প্রতিনিধিরা। নার্সেস ইউনিটির তরফে ভাস্বতী মুখার্জি বলেন, “সরকারের এই সিদ্ধান্তের ফলে চিকিৎসক ও রোগীদের মধ্যে একটা অবিশ্বাসের সম্পর্ক তৈরি হল। আমরা এর তীব্র বিরোধিতা করছি। আমরা জুনিয়র ডাক্তারদের আন্দোলনের পাশে আছি।” অবিলম্বে সাসপেনশন প্রত্যাহারের দাবিও জানিয়েছে এই দু’টি সংগঠন।